苦雨呈蘄守徐次公
作者：王之道
朝代：宋

paragraphs: 涉春苦淫雨，連綿過梅夏。
西來二十日，終朝走泥溠。
林霏欲開戶，簷溜又淙夜。
勢如黄河翻，聲若滄海瀉。
頽垣就崩摧，敗屋遂傾卸。
垂成麥傷潦，將老蠶病柘。
那知困羈旅，正恐害耕稼。
痛哉兵火餘，人物久凋謝。
瘡痍索撫養，嵬瑣煩教化。
方推中牟恭，復獲潁川覇。
是行良不惡，漸美同噉蔗。
况承雙魚書，敢緩千里駕。
平生慕山水，尋勝每偷暇。
何妨見君子，大厭顧榮炙。
一舉欣兩得，重趼輕百舍。
登臨興何窮，吟詠樂無價。
猿鶴互酬對，雲煙競邀迓。
巖松升龍矯，溪橋斷虹跨。
尚恨阻豐隆，未果訪姑射。
須煩段文昌，一出補天罅。